ทองคำปิดบวก 2.90 ดอลล์
สัญญาทองคำตลาดนิวยอร์กปิดบวก เหตุวิตกหนี้ยุโรปกระตุ้นแรงซื้อ
21 มิ.ย. 2554

สัญญาทองคำตลาดนิวยอร์กปิดบวก เหตุวิตกหนี้ยุโรปกระตุ้นแรงซื้อ
สัญญาทองคำตลาด COMEX (Commodity Exchange) ส่งมอบเดือนส.ค.ปรับตัวขึ้น 2.90 ดอลลาร์ หรือ 0.2% ปิดที่ 1,542.00 ดอลลาร์/ออนซ์ หลังจากเคลื่อนตัวในช่วง 1,533.60-1,548.20 ดอลลาร์
สัญญาโลหะเงินส่งมอบเดือนก.ค.เพิ่มขึ้น 32.3 เซนต์ ปิดที่ 36.071 ดอลลาร์/ออนซ์ และสัญญาโลหะทองแดงส่งมอบเดือนก.ค.ปรับตัวลง 1.55 เซนต์ ปิดที่ 4.102 ดอลลาร์/ปอนด์
ส่วนสัญญาพลาตินัมส่งมอบเดือนก.ค.ร่วงลง 21.60 ดอลลาร์ ปิดที่ 1,730.50 ดอลลาร์/ออนซ์ และสัญญาพัลลาเดียมส่งมอบเดือนก.ย.พุ่งขึ้น 2.80 ดอลลาร์ ปิดที่ 748.20 ดอลลาร์/ออนซ์
ความคิดเห็นของนักวิเคราะห์ในตลาดทองคำนิวยอร์ก ระบุว่า นักลงทุนเข้าซื้อทองคำเพื่อประกันความเสี่ยงจากปัญหาหนี้สาธารณะของกรีซ หลังจากที่ประชุมรัฐมนตรีคลังกลุ่มยูโรโซนได้ตัดสินใจเลื่อนการเบิกจ่ายเงินงวดใหม่มูลค่า 1.2 หมื่นล้านยูโร (1.69 หมื่นล้านดอลลาร์สหรัฐ) ของกรีซออกไปเป็นช่วงกลางเดือนก.ค.จนกว่ารัฐบาลกรีซจะใช้มาตรการคุมเข้มด้านการคลังและแปรรูปรัฐวิสาหกิจ 
อย่างไรก็ตาม ตลาดทองคำได้รับแรงกดดันจากสกุลเงินดอลลาร์สหรัฐที่แข็งค่าขึ้นเมื่อเทียบกับสกุลเงินหลักๆ ซึ่งทำให้ความต้องการถือครองทองคำลดน้อยลงด้วย